Årsberetning siden sidste generalforsamling i oktober 2020.

Tak til jer alle som mødte op i dag og velkommen til DTAK´s generalforsamling 2021.05.29

Sidste år holdt vi generalforsamling i efteråret 2020 og så skal vi til det allerede igen.

Det har været en anderledes vinter 2020 og forår vi har haft i 2021.05.29

Et af DTAK´s samlingspunkter har vi ikke haft i lang tid. Det er Fredericiamessen, hvor vi mødes før sæsonstart.

Vi har heller ikke holdt vores julefrokoster i klubben, som der er nogle der har som tradition. Det har i det hele taget været en meget stille vinter i DTAK.

Jeg håber derimod, at der har været gang i garagerne med at polere og servicere, plus genopbygning af Triumph´s i løbet af vinteren. Så håber at bilerne er klar til at blive luftet, når tiden er inde.

Bestyrelsen har arbejdet med at få en ny lay-outer til vores Triumph Nyt hen over vinteren.

Vores standhaftige lay-outer igennem mange år valgte at sige stop med Triumph Nyt, da han fik nyt arbejde, som krævede mere tid og derved kunne der ikke afses tid til DTAK.

”På bestyrelsen og på medlemmernes vegne, vil jeg sige tak for den store indsats, du har lagt i vores blad over mange år. Du og familien ønskes alt godt i fremtiden.”

NU skulle vi så ud og finde en ny layouter til vores lille blad. Det var ikke nemt, for med 4 udgivelser pr. år, er det ikke nok til de store trykkerier. Det bliver for dyrt. Det har været et par stykker i spil, som vi fik tilbud fra og da vi havde overvejet plusser og minusser, faldt valget på vores nye layouter. Han kunne udover layoutet også både trykke, pakke og sende vores blade – i fin plastfolie – så ingen får nu våde blade i postkassen.

Bestyrelsen er godt tilfredse med det tiltag og jeg har selv fået mange positive henvendelser på, at det er et frisk pust, at bladet har fået et nyt look.

Vi har også haft godt med materiale til bladet i den sidste tid. Bliv ved med at sende de fine artikler ind til vores redaktør, så vi fortsat får lige så flotte blade fremover.

Som sagt i den sidste beretning, har bestyrelsen prøvet at få opdateret mails på vores medlemmer. Det er blevet en del bedre og jeg har personlig prøvet at få mailadresser på så mange af de første medlemsnumre som muligt. Det er dog ikke alle, som ønsker at oplyse deres mailadresse. Og det er helt OK. Men det kan give de personer, som har fravalgt dette, en mangel på information i fremtiden.

Nu hvor vi er ved fremtiden, så er der kommet lidt gang i Danmark igen og Covid 19 er under kontrol på nuværende tidspunkt.

Møder og arrangementer bliver mulige igen og vi kan holde årstræf til august, som det ser ud lige nu.

Bettina og jeg krydser fingre for, at vi kan holdet det årstræf som vi har planlagt. Indbydelse til træffet og tilmeldingsformular kommer i næste blad.

Her på falderebet vil bestyrelsen og jeg gerne give en tak til Hotel Medio samt personale. Tal for at de altid er imødekommende, samarbejdsvillige og altid giver en god betjening.

Jeg takker bestyrelsen for deres engagement og fritid, som de bruger på vores klub.

Tak til alle som er mødt op i dag.